Lublin (pol. "Lublin", jid. "לובלין", ukr. "Люблін", rus. "Люблин") – nojsrogše polske miasto na wschōd ôd Wisuy, stolica wojewōdztwa lubelskigo a Lubelščyzny. Je krysym grodzkim a siedzibōm wuadz krysu ziymskigo. Historyčniy přinoležy do Mouopolski. Ležy nad řykōm Bystřycōm. Srogi ôstřodek akademicki, znōmy m. in. s Katolickigo Ōniwersytetu Lubelskigo. Piyrše wzmianki we škryflanych zdřōduach sōm ze 1198 roku, nale ôsadnictwo sam je starše, stouo ôsada bōua sam we VI stolecio. Prawa miejske ôd Wuadysuawa Ôketka 15 siyrpnia 1317. We 1569 we Lubliniy zašrajbowano akt Unije Lubelskij a we tym samym roku přijynto houd lynny ôd ksiyńcia Prus. We XVII wieku miasto ôstouo fest zniščōne bez najazdy Kozokōw a ypydimio džumy. We XVI a XVII wieku ôstřodek reformacyje. Po III rozbioře Polski Lublin znod sie we zaboře austryjockim, niyskoři we Krōlestwie Polskim. We pouowie XIX wieku wiyncy kej pouowa miyškańcōw stanowiuy Žydy. Ôd 1918 we II RP. W čos ôkupacyje hitlerowskij we Lubliniy fungowou lager kōncyntracyjny Majdanek. Po zdobyciu miasta bez Armijo Čyrwōno 22 lipca 1944 Lublin bez 163 dni bōu tymčasowōm stolicōm Polski. Terozki srogi ôstřodek industryje a kulturalny. Noležy do Unije Metropoliji Polskich. Kluby športowe Motor Lublin a Lublinianka.